Il-Ministru tal-Ġustizzja Owen Bonnici qal li se ssir emenda fil-liġijiet dwar id-droga biex tinkludi d-drogi manifatturati li qed jissejħu bħala ‘legal highs’ li għandhom l-effetti tad-droga iżda ħafna drabi s-sustanza li bihom isiru għadha mhix preskritta fil-liġi bħala droga. tvm.com.mt kien irraporta dwar dawn id-drogi li jinbiegħu bħala drogi “legali” iżda fil-verita m’huma xejn ħlief sustanzi perikolużi li għandhom l-istess effett bħal kokaina, kannabis, eroina, ecstasy. Dawn huma sustanzi li jistimulaw il-persuna, iżda jistgħu jkunu fatali. F’seminar parti mill-proċess ta’konsultazzjoni dwar il-White Paper bi proposti għar-riforma mill-qiegħ fil-liġijiet dwar id-droga, l-Ministru tal-Familja u Solidarjetà Soċjali Michael Farrugia qal li l-bidla li se ssir b’enfasi fuq ir-riabilitazzjoni minflok il-kastig tal-persuni li jabbużaw mid-droga u pieni aktar effiċjenti kontra t-traffikanti mhix biżżejjed iżda hija l-ewwel pass. Qal li l-prattiċi se jipprovdu l-għajnuna biex min jinqabad bid-droga għall-ewwel darba ikun mgħejjun joħorġ mill-vizzju għax l-għan tar-riforma hu li titneħħa l-enfasi minn fuq l-għoti tal-kastig għal sistema li tippromovi l-prevenzjoni u l-kura. Fl-intervent tiegħu, l-Avukat Ġenerali Peter Grech qal  li s-sistema preżenti għandha problema għax ħafna riżorsi huma meħudin minn każijiet żgħar ta’ pusses. Qal li jekk wieħed jara l-ispejjeż tal-Qort f’sahra, isib li hemm sproporzjon in vista tas-serjetà tal-każ u dan huwa piż amministrattiv għax jieħdu ħafna mill-ħin tal-prosekuzzjoni u tas-sistema ġudizjarja. Il-konsultazzjoni pubblika fetħet fil-15 ta’ Lulju u tagħlaq fil-15 ta’ Settembru. Il-Ministru Bonnici qal li s’issa kien hemm ‘feedback’ tajjeb kemm mil-lat ta’ kwantità u anke mil-lat ta’ kwalità. Qal li kien hemm numru ta’ suġġerimenti li ma kinux emfasizzati biżżejjed fil-White Paper fosthom linji gwida dwar x’inhu pussess sempliċi u x’inhu pussess agravat. Fis-seminar imsejjaħ “Raise the Bars’, ħadu sehem persuni li jaħdmu mal-qrib mal-vittmi tad-droga.